Aug 27,2016
జీఎంఆర్‌ చేతికి గోవా ఎయిర్‌పోర్ట్‌ పనులు
               హైదరాబాద్‌: ప్రముఖ ఇన్‌ఫ్రా సంస్థ జీఎంఆర్‌ మరో ప్రతిష్ఠాత్మకమైన ప్రాజెక్టును చేజిక్కించుకొంది. రూ.3000 కోట్లతో గోవాలోని మోపా ఎయిర్‌పోర్ట్‌ అభివృద్ధి, నిర్వహణకు సంబంధించిన పనులను జీఎంఆర్‌ సొంతం చేసుకొంది. సంస్థ ఇప్పటికే ఢిల్లీ, హైదరాబాద్‌ నగరాలలో అంతర్జాతీయ విమానాశ్రయాలను విజయవంతంగా నిర్వహిస్తున్న సంగతి తెలిసిందే. గోవా ప్రభుత్వంతో కలిసి పబ్లిక్‌ ప్రయివేటు భాగస్వామ్య విధానంలో గోవా ఎయిర్‌పోర్టును సంస్థ అభివృద్ధి చేయనుంది. ఎయిర్‌పోర్టు నిర్వహణ ద్వారా వచ్చే ఆదాయంలో గరిష్టంగా 36.99 శాతం వాటాను స్థానిక రాష్ట్ర ప్రభుత్వానికి అందిస్తామంటూ జీఎంఆర్‌ దాఖలు చేసిన ఫైనాన్షియల్‌ బిడ్‌ను స్థానిక ప్రభుత్వ ఎంపిక చేసింది. ఈ ఎయిర్‌పోర్ట్‌ పనులను దక్కించుకొనేందుకు ఎయిర్‌పోర్ట్‌ అథారిటీ ఆఫ్‌ ఇండియా (32.31%), ఎస్సెల్‌ ఇన్‌ఫ్రా (27.1%)లు కూడా పోటి పడ్డాయి. ప్రాజెక్టు కావాల్సిన నిధుల కోసం జీఎంఆర్‌ రుణ మార్గాన్ని అనుసరించనున్నట్లుగా సమాచారం. ఇటీవల ఎక్స్ఛేంజీలకు అందించిన సమాచారం మేరకు దాదాపు రూ.2500 కోట్ల నిధులను సమీకరించేందుకు వాటాదారుల సమ్మతి తీసుకోనున్నట్లుగా జీఎంఆర్‌ తెలిపింది.
మీ స్నేహితులకు రికమెండ్ చెయ్యండి